Дзэлыкъуэдэсхэр къыхожаныкI
ГъащIэ узыншэм къыхуеджэнымрэ муниципальнэ IэнатIэхэм я лэжьакIуэхэм физическэ щэнхабзэмрэ спортымрэ дегъэхьэхынымрэщ и къалэн нэхъыщхьэу щытар мы махуэхэм Налшык и Сабий стадионым щекIуэкIа КъБР-м и Муниципальнэ IуэхущIапIэхэм я спартакиадэм.
КъБР-м и «Муниципальнэ IуэхущIапIэхэм я со- вет» ассоциацэм (АСМО) диIыгъыу ар къызэригъэпэщащ республикэм СпортымкIэ и министерствэм. Спартакиадэм жыджэру хэтащ щIыналъэм хыхьэ къуажэ администрацэхэм я лэжьакIуэхэмкIэ зэха-гъэува Дзэлыкъуэ районым и командэр.
Зэхьэзэхуэр къыщызэIуахым абы кърихьэлIахэм зыхуагъэзащ КъБР-м спортымкIэ и министрым и къуэдзэ Анаев Аслъэнрэ КъБР-м и АСМО-м и гъэзэщIакIуэ директор, республикэм и Жылагъуэ палатэм хэт Маслов Николайрэ. ЛэжьакIуэхэм ахэр ехъуэхъуащ ЩIыпIэ самоуправленэм и махуэмкIэ.
Спартакиадэм и прог-раммэм хэтащ шахмат-хэмкIэ, мини-футболымкIэ, псы есынымкIэ, къызэдэжэнымкIэ, эстафетэмкIэ, жыжьэу лъэнымкIэ, мывэмрэ топымрэ дзынымкIэ, кIапсэкIэ зэпекъунымкIэ зэхьэзэхуэхэр. Дэтхэнэ зы зэпэщIэтыныгъэри удэзыхьэхыу, жыджэру екIуэ-кIащ.
ШахматымкIэ зэхьэзэхуэм япэ увыпIэр щиубыдри, чемпион хъуащ Совхознэ къуажэм и Iэтащхьэ Махуэ Заурбэч. А спорт лIэужьыгъуэ дыдэм ещанэ щыхъуащ Дзэлыкъуэ район администрацэм архитектурэмрэ къалэ ухуэныгъэмкIэ и къудамэм и унафэщI Куэт Арсен. Псы есынымкIэ етIуанэ увыпIэр иубыдащ Дзэлыкъуэ щIыналъэм Зыуэ щыт плъыр диспетчер IэнатIэм и лэжьакIуэ УнэшхуэлI ДжэбрэIил. Метр 400-м къыщызэдэжахэм жэз медалыр къыщихьащ Сэрмакъ къуажэ администрацэм щIалэгъуалэм ядэлэжьэнымкIэ и къудамэм и IэщIагъэлI Есэнкъул Арсен.
Нэхъ удэзыхьэхыу екIуэкIащ Дзэлыкъуэ районымрэ тэрчдэсхэмрэ ми-ни-футболымкIэ я финал зэIущIэр. ЗэпэщIэтыныгъэ гуащIэм щытекIуащ дзэлыкъуэдэсхэм я командэр. Абы хэту джэгупIэ губгъуэм къихьащ Шэру Аслъэнбэч, Бэрэгъун Алим, Жырыкъ Ашэмэз, БжэныкIэ Мурат, Маргъущ Залым, Къаскъул Аскэр, ХьэшкIул Руслан, Чэртбий Заур сымэ.
Спартакиадэм щытекIуахэмрэ къыхэжаныкIахэмрэ иратащ кубокхэр, медалхэр, грамотэхэр. Тыгъэ нэхъ лъапIэр зэхьэрхуэрэгъухэм езыхэм зыхуащIыжащ — жыджэрагъ, гукъыдэж ягъуэтащ. Зы псалъэкIэ жыпIэмэ, спортым и махуэшхуэр къайхъулIащ.
КЪЭХЪУН Бэч.
